## Uredba o održavanju građevina od važnosti za Republiku Hrvatsku

### NN 90/1995 (7.11.1995.), Uredba o održavanju građevina od važnosti za Republiku Hrvatsku

# VLADA REPUBLIKE HRVATSKE

Na temelju članka 35. stavka 3. Zakona o prostornom uređenju ("Narodne
novine", broj 30/94), Vlada Republike Hrvatske je na sjednici održanoj
2. studenoga 1995. godine donijela

## UREDBU

### O ODRŽAVANJU GRAĐEVINA OD VAŽNOSTI ZA REPUBLIKU HRVATSKU

Članak 1.

Ovom Uredbom određuju se građevine od važnosti za Republiku Hrvatsku
za koje lokacijsku dozvolu, odnosno suglasnost za izdavanje lokacijske
dozvole izdaje Ministarstvo prostornog uređenja, graditeljstva i stanovanja
(u daljnjem tekstu: Ministarstvo).

Članak 2.

Građevine od važnosti za Republiku Hrvatsku su:

I. PROMETNE GRAĐEVINE

1.1. Cestovne građevine s pripadajućim objektima i uređajima

- Glavna magistralna cesta (autocesta, poluautocesta i brza cesta);.

- Međunarodni cestovni granični prijelaz;

1.2. Željezničke građevine s pripadajućim objektima

- Magistralna željeznička pruga, te kolodvori i pružna postrojenja na
kolodvorima, osim industrijskih kolosijeka, kolodvorskih i pogonskih zgrada;

1.3. Zrakoplovne građevine

- Zračna luka za međunarodni i unutarnji promet za prihvat i otpremu
zrakoplova uzletne mase veće od 5.700 kg;

1.4. Pomorske građevine

- Morske luke osobitog (međunarodnog) gospodarskog interesa za Republiku
Hrvatsku;

- Nautičko-turistički centar i marina kapaciteta 200 vezova i većeg;

- Industrijska luka za brodove veće od 1.000 GT;

1.5 Riječne građevine

- Luka i pristanište na unutarnjem plovnom putu;

- Unutarnji plovni put (rijeka, kanal).

II. ENERGETSKE GRAĐEVINE

2.1. Elektroenergetske građevine

- Hidroelektrana instalirane snage 20 MW i veće;

- Termoelektrana-toplana instalirane snage 50 MW i veće;

- Nuklearna elektrana;

- Dalekovod, transformatorsko i rasklopno postrojenje napona 220 kV
i višeg;

2.2. Građevine za proizvodnju i transport nafte i plina s pripadajućim
objektima, odnosno uređajima i postrojenjima

- Eksploatacijsko polje nafte i plina;

- Podzemno skladište nafte i plina;

- Magistralni naftovod i plinovod;

- Međunarodni naftovod i plinovod, uključivo naftni i plinski terminal;

- Produktovod, uključivo terminal naftnih derivata;

2.3. Građevine eksploatacije energetskih mineralnih sirovina

- Rudnik radioaktivnih mineralnih sirovina.

III. VODNE GRAĐEVINE

3. 1. Zaštitne građevine

- Objekti obrane od poplava na graničnim vodotocima, a prema Republičkom
planu obrane od poplava;

- Na vodotoku i kanalu od posebnog državnog interesa (s dijelom sliva
a drugoj državi), za zaštitu od

poplava većih područja i naselja;

- Lateralni kanali i druge građevine za zaštitu od poplava područja
većih od 100 km2 i naselja s više od 30.000 stanovnika;

- Retencija i akumulacija za obranu od poplava i višenamjenska akumulacija
s prostorom za prihvaćanje poplavnog vala zapremine veće od 5 mln m3;

3.2. Regulacijske građevine

- Građevine od značajnijeg utjecaja na širi prostor (regulacije vodotoka
po novoj trasi, prokopi, povećanje proticajnog profila postojećih korita,
višenamjenske vodne stepenice i sl.);

3.3. Građevine za melioracijsku odvodnju

- Sustav melioracijske odvodnje površine veće od 10.000 ha;

3.4. Građevine za korištenje voda

- Vodoopskrbni sustav kapaciteta većeg od 500 l/s;

- Akumulacija za vodoopskrbu veća od 1 min m3;

- Zahvati za korištenje vode na graničnim vodotocima;

3.5. Građevine za zaštitu voda

- Sustav za odvodnju otpadnih voda kapaciteta većeg od 100.000 ekvivalentnih
stanovnika (ES).

IV. PROIZVODNE GRAĐEVINE

4.1. Građevine za

- Proizvodnju baznih kemijskih proizvoda i preradu nafte;

- Proizvodnju obojenih metala, crne metalurgije, nemetalnih minerala,
cementa, stakla, keramike, celuloze, papira, tekstila i kože;

- Gradnja i održavanje brodova većih od 1.000 GT;

- Proizvodnju i promet na veliko lijekova i opojnih droga;

- Proizvodnju otrova upotrebom otrova skupine I i promet na veliko otrova;

- Proizvodnju izvora ionizirajućih zračenja;

4.2. Ostale građevine

- Slobodne bescarinske zone.

V. GRAĐEVINE ZA POSTUPANJE S OTPADOM

- Građevine za obradu, skladištenje i odlaganje opasnog otpada.

VI. GRAĐEVINE NA ZAŠTIĆENOM PODRUČJU

- Građevine u nacionalnom parku izvan obuhvata detaljnih dokumenata
prostornog uređenja;

- Građevine u parku prirode izvan obuhvata generalnog plana uređenja
i detaljnih dokumenata prostornog uređenja.

Članak 3.

Građevine za koje je u postupku izdavanja lokacijske dozvole potrebno
pribaviti suglasnost Ministarstva su:

I. PROMETNE GRAĐEVINE

1.1. Cestovne građevine s pripadajućim objektima i uređajima

- Ostale magistralne ceste;

- Međudržavni cestovni granični prijelaz;

1.2. Željezničke građevine s pripadajućim objektima

- Željeznička pruga I. i II. reda, te kolodvori i pružna postrojenja
na kolodvorima osim industrijskih kolosijeka, kolodvorskih i pogonskih
zgrada;

1.3. Zrakoplovne građevine

- Zračna luka za prihvat i otpremu zrakoplova uzletne mase do 5.700
kg;

1.4. Pomorske građevine

- Luke županijskog i međužupanijskog značaja;

- Nautičko-turistički centar i marina kapaciteta do 200 vezova ;

- Industrijske luke za brodove do 1.000 GT.

II. ENERGETSKE GRAĐEVINE

2.1. Elektroenergetske građevine

- Hidroelektrana instalirane snage manje od 20 MW;

- Termoelektrana - toplana instalirane snage manje od 50 MW;

- Elektrana instalirane snage veće od 10 MW s nekonvencionalnim izvorom
energije;

- Dalekovod, transformatorsko i rasklopno postrojenje napona 110 kV;

2.2. Građevine eksploatacije mineralnih sirovina

- Eksploatacijsko polje geotermalne vode;

- Eksploatacijsko polje za proizvodnju mineralnih sirovina (ugljen,
metali, nemetali, arhitektonski i tehnički građevni kamen).

III. VODNE GRAĐEVINE

3.1. Zaštitne i regulacijske građevine

- Za obranu od poplava na unutarnjim vodotocima, a prema Republičkom
planu obrane od poplava;

- Za zaštitu glavnih magistralnih cesta (autocesta, poluautocesta, brza
cesta) i magistralnih željezničkih pruga;

- Na dijelu vodotoka koji znatnije utječe na širi prostor, a površine
sliva veće od 200 km2;

- Retencija i akumulacija za obranu od poplava i višenamjenska akumulacija
s prostorom za prihvaćanje poplavnog vala zapremine veće od 1,0 mln m3;

- Za zaštitu od erozija i bujica kojima se mijenja ili utječe na režim
voda područja dviju ili više županija;

- Na ostalim unutrašnjim vodama i vodotocima od značaja za Republiku
Hrvatsku na kojima se osigurava provođenje jedinstvenog plana upravljanja
republičkim vodama;

3.2. Građevine za melioracijsku odvodnju

- Sustav melioracijske odvodnje (glavni odvodni kanali, sabirni kanali,
crpne stanice) veći od 2.000 ha; Sustav melioracijske odvodnje manji od
2.000 ha, ako utječe na dvije i više županija;

3.3. Građevine za korištenje voda

- Vodoopskrbni sustav (vodozahvat površinskih odnosno podzemnih voda,
crpne stanice, uređaji za pročišćavanje do stupnja sanitarne ispravnosti,
glavni dovodni cjevovodi, vodospreme) kapaciteta većeg od 100 l/s;

- Regionalni vodoopskrbni sustav čije se izvorište nalazi na području
druge županije i čije odluke o zaštiti izvorišta donose sporazumno skupštine
dviju ili više županija;

- Akumulacije za vodoopskrbu veće od 500.000 m2;

- Sustav za zahvat i dovod vode za navodnjavanje površina većih od 500
ha;

- Ribnjak površine veće od 400 ha;

3.4. Građevine za zaštitu voda

- Sustav za odvodnju otpadnih voda (kolektori, glavni odvodni kanali,
rasteretne i retencijske građevine, uređaji za pročišćavanje otpadnih voda,
ispust i dr.) kapaciteta većeg od 25.000 ekvivalentnih stanovnika (ES).

IV. ŠPORTSKE GRAĐEVINE

- Športski i rekreacijski centar s više športskih sadržaja, površine
veće od 50.000 m2;

- Skijalište sa žičarom;

- Igralište za golf.

V. TURISTIČKE I UGOSTITELJSKE GRAĐEVINE

- Turističko-ugostiteljska cjelina za 1.000 gostiju i više.

Članak 4.

Ova Uredba odnosi se na građenje novih građevina iz čl. 2. i 3. ove
Uredbe, kao i na njihovu rekonstrukciju ako se tom rekonstrukcijom bitno
utječe na uvjete i način korištenja prostora te stanje okoliša.

Članak 5.

Postupci započeti do stupanja na snagu ove Uredbe okončat će se prema
Uredbi o određivanju građevina od važnosti za Republiku Hrvatsku ("Narodne
novine", broj 96/94).

Članak 6.

Danom stupanja na snagu ove Uredbe prestaje važiti Uredba o određivanju
građevina od važnosti za Republiku Hrvatsku ("Narodne novine",
broj 96/94).

Članak 7.

Ova Uredba stupa na snagu osmog dana od dana objave u "Narodnim
novinama".

Klasa : 350-01 /94-01/05

Urbroj: 5030105-95-1

Zagreb, 2. studenoga 1995.

Predsjednik

**Nikica Valentić**, v. r.

Uredba, NN 90/1995-1423
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)